Unionin yleisen tuomioistuimen määräys 14.5.2025 – BNP Paribas v. SRB (Vuoden 2020 ennakolliset vakausmaksut)
(Asia T-447/20)1
Talous- ja rahaliitto – Pankkiunioni – Luottolaitosten ja tiettyjen sijoituspalveluyritysten yhteinen kriisinratkaisumekanismi (SRM) – Yhteinen kriisinratkaisurahasto – Vuoden 2020 ennakollisten vakausmaksujen laskemista koskeva yhteisen kriisinratkaisuneuvoston päätös – Asetuksen (EU) N:o 806/2014 70 artiklan 2 kohta – Kanne, joka on selvästi hyväksyttävä – Määräyksen ajallisten vaikutusten rajoittaminen
Oikeudenkäyntikieli: ranska
Asianosaiset
Kantaja: BNP Paribas (Pariisi, Ranska) (edustajat: asianajajat A. Gosset-Grainville ja M. Trabucchi)
Vastaaja: Yhteinen kriisinratkaisuneuvosto (asiamiehet: C. De Falco ja C. Flynn, avustajinaan asianajajat H.-G. Kamann ja F. Louis)
Väliintulijat, jotka tukevat vastaajan vaatimuksia: Euroopan parlamentti (asiamiehet: J. Etienne, C. Ionescu Dima ja M. Menegatti), Euroopan unionin neuvosto (asiamiehet: E. d’Ursel ja J. Bauerschmidt) ja Euroopan komissio (asiamies: D. Triantafyllou)
Oikeudenkäynnin kohde
Kantaja vaatii SEUT 263 artiklaan perustuvalla kanteellaan yleistä tuomioistuinta kumoamaan yhteisen kriisinratkaisuneuvoston (SRB) 7.12.2022 tekemän päätöksen SRB/ES/2022/80, joka koskee SRB:n 15.4.2020 tekemän yhteiseen kriisinratkaisurahastoon (SRF) vuoden 2020 osalta maksettavien ennakollisten vakausmaksujen laskentaa koskevan päätöksen SRB/ES/2020/24 peruuttamista niiltä osin kuin se koskee kyseisen päätöksen liitteessä I mainittuja laitoksia ja kuin siinä lasketaan uudelleen vakausmaksut, jotka kyseisten laitosten on vuoden 2020 osalta suoritettava yhteiseen kriisinratkaisurahastoon, kantajaa koskevilta osin.
Määräysosa
Yhteiseen kriisinratkaisurahastoon (SRF) vuoden 2020 osalta maksettavien ennakollisten vakausmaksujen laskennasta 7.12.2022 tehty yhteisen kriisinratkaisuneuvoston (SRB) päätös SRB/ES/2022/80 kumotaan niiltä osin kuin se koskee BNP Paribasia.
Päätöksen SRB/ES/2022/80 vaikutukset pidetään BNP Paribasin osalta voimassa siihen saakka, kunnes SRB on kohtuullisessa ajassa, joka ei saa ylittää kuutta kuukautta siitä päivästä, jona tämä määräys saa lainvoiman, toteuttanut määräyksen täytäntöönpanon edellyttämät toimenpiteet.
SRB vastaa omista oikeudenkäyntikuluistaan, ja se velvoitetaan korvaamaan BNP Paribasin oikeudenkäyntikulut.
Euroopan parlamentti, Euroopan unionin neuvosto ja Euroopan komissio vastaavat omista oikeudenkäyntikuluistaan.
____________
1 EUVL C 304, 14.9.2020.